Cesarhanmun/geonobi-data huggingface dataset:
地名: 通津 (京畿道, 都護府)
年: 1731.0

○左捕廳啓言: "昨年鞫獄時, 有逆贓道昌姪朴成建譏捕之命矣, 卽因成建友壻定配人表泰萬所告, 罪人成建, 自昆陽郡捉送, 而名載鞫案, 宜移送金吾。" 上允之。 自是, 連設鞫于本府, 問罪人成建。 先是, 捕廳問成建: "以盧夢瑞招, 言汝以道昌兄子住在道昌家門外。 又禁府羅將順金之招言: ‘傳道昌札於道昌之妾, 則朴姓人出給藥封。’ 外直羅將朴昌輝之招云: ‘道昌之子, 謂渠曰: "「道昌承款, 則族屬皆莫能保, 汝若周旋, 則當報恩也。」’ 重三之招云: ‘有人稱以朴昌輝族朴哨官, 求見昌輝。 故渠乃引入, 見其右手, 握紙包物。 問何物, 則稱以補氣之藥, 而仍給昌輝, 昌輝謂朴哨官曰: 「道昌在本府時, 則受刑不多, 用藥徑斃, 則人必疑之, 姑待親鞫上闕時, 當傳給順昌, 使之行藥。」 云。’ 道昌妾弟點尙之招言: ‘道昌飮毒致斃後, 族人朴哥往來於其兄家。’ 云, 道昌旣無子, 又無他侄, 而汝是道昌兄子, 道昌家事, 無不與知, 汝名旣出於夢瑞之招, 其餘各招, 或稱朴姓人, 或稱族屬云者, 皆指汝身, 則道昌逆謀, 爾豈不知乎? 使道昌徑斃者, 亦汝所爲也。" 成建供: "以道昌五寸姪, 居順天, 庚戌正月, 來依於道昌家, 夢瑞等, 自道昌妻娚鄭泰亨家, 運致許多錢緡於京中, 而矣身實無所知。 及道昌徑斃, 道昌妻使之逃避, 故恐怯逃躱, 是實。" 捕廳更問: "以汝招, 旣云: ‘目覩泰亨家錢緍運入之狀。’ 道昌妻亦使汝逃避者, 必有委折。 道昌家聚會謀逆者, 誰某, 使汝傳藥徑斃道昌者, 亦誰指敎?" 成建供: "行藥徑斃事, 矣身與世奎、點尙到點梅家, 點尙招來邏卒, 使矣身傳藥, 而其後道昌, 果徑斃。 道昌謀逆事, 則自戊申九月, 道昌與夢瑞、泰亨及異姓戚朴大江、泰亨同姓族姓鄭者、順天居金甲等, 晝宵聚謀。 其時順天營將新門外李姓人及鄭思孝之孽弟、龍山
              李生員、陽川
              李生員者, 亦來話, 各人密語, 皆以厥藥, 其已傳致否乎? 新門外李姓人忘其名, 而懸玉圈者, 亦來語曰: ‘汝爲謀主, 厥藥事必善爲之。’ 又有朴泰望者來言曰: ‘旣圖大事, 厥藥速傳於寡女也。’ 壯義洞
              李姓人者, 亦來言曰: ‘厥藥傳於寡女, 使之轉傳於尙宮也。’ 桃洞
              李兵使之弟又來言曰: ‘厥藥傳入尙宮, 用於東宮。’ 云。 藥則道昌使其奴四會、貴益, 傳於寡女。 寡女則稱道昌族屬, 而道昌買婢入送, 爲尙宮房子。" 云云。 至是, 設鞫嚴問, 成建供: "道昌謀逆情節, 旣納招於捕廳, 而同參之諸人, 或稱姓而不言名, 或稱號而不告居, 一如捕廳之招。" 又曰: "五六年前, 閔叅議者謂道昌曰: ‘每緣吾黨之敗, 官止於此, 不勝憤惋。 當與汝謀逆。’ 使道昌徑斃者, 卽道昌妻甥鄭興僑之取名喜山者及朴大江兩人也。" 仍不服。 成建所告諸人, 令捕廳發捕, 令李梫等, 與成建面質, 梫謂成建曰: "汝言戊申九十月間, 吾往道昌家, 而吾於丙午, 除北虞候, 戊申十二月還京, 爾言自歸虛妄也。" 遇命曰: "吾於壬寅, 出身爲備郞監察, 則生員之稱誤也。" 桓翼曰: "汝雖死中求生, 豈忍白地陷人?" 汝明曰: "盧夢瑞, 是吾素昧。" 聖翼曰: "汝詳見吾面, 更告眞僞。" 幷不服。 成建更招曰: "所謂閔叅議, 前招誤告, 明是尹叅議也。" 成建又供, 道昌謀逆表泰萬、鄭雲普、鄭世龜、丁喜泰, 無不參聞。 使道昌奴金伊, 載錢於泰亨家, 行藥於道昌, 是實。" 成建又與泰震面質曰: "汝與金寧泰, 豈不斂道昌屍乎?" 泰震曰: "吾與道昌, 本來有嫌, 表泰萬、車江, 則上年皆定配, 鄭雲普, 吾素昧也。 太萬要我同斂道昌屍, 而吾避不往矣。" 仍不服。 刑成建一次, 供: "龍山
              李生 卽泰震姑母夫, 朴泰望, 乃順天把摠朴昌茂也, 順昌, 卽閔叅議守廳奴也。 問道昌奴二太, 則可知。" 仍不服。 問二太, 二太不服, 與成建言相左。 成建與金甲面質, 成建曰: "汝自纏帒出藥時, 道昌婢俊葉、富全, 豈不參見乎?" 金甲不服。 朴大江與成建面質, 成建曰: "汝以道昌四寸, 來道昌家, 豈不曰吾旣入吏役, 當與汝同事乎?" 大江曰: "吾旣爲官吏, 豈與道昌者同謀乎? 戊申道昌之受刑監營也, 以吾所構陷, 至欲殺之云, 汝豈不知乎?" 仍不服。 鄭興僑與成建面質, 成建曰: "道昌豈不云: ‘李兵使之弟新門外李營將、芹洞
              李營將, 與我同謀, 汝宜同入。’ 則汝豈不曰: ‘吾家有定配人怨國者, 又有本官及本官親族之可與同事者。’ 乎? 興僑供: "所謂定配人, 卽宋司諫必恒, 而今已身故, 本官, 卽朴泰三, 而死於鞫獄。 吾之上京, 在於己酉冬, 則豈與道昌同事乎?" 仍不服。 問朴昌茂, 昌茂供: "矣身居順天, 與道昌相知, 而甲辰以後, 不與相面也。" 不服。 問富全, 富全供: "十六歲以後, 不復使役於道昌, 來居通津者, 已七年, 金甲則素昧。" 云, 不服。 更問成建, 成建供: "新門外李營將, 初招誤告, 今始覺之, 乃曾經順天營將兪一基也。" 獄久未決。 十月乙未, 鞫廳議啓言: "罪人李梫、李遇命所供明的, 李聖翼亦無可疑, 請幷放。 朴昌茂、富全, 亦無疑端, 鄭泰震旣施三次之刑, 二太亦施五次之刑, 別無違端, 請幷於登對時稟處。" 上允之。 後因金吾之獻議, 崔桓翼、李汝明、朴大江、金甲、朴昌茂、富全特放, 二太、鄭興僑竝配于邊遠。 鄭泰震、成建, 竝物故。
地名: 通津 (京畿道, 都護府)
年: 1757.0

○三江御史南泰著、洪良漢復命, 上召見于通明殿廬次。 泰著奏宗臣西淸守
              蹴殺隣居朴姓人事, 命拿問, 嚴査以聞。 又奏牙山居洪暠之子, 與逆賊&#x236EE;之女, 離移本夫者潛通事, 上命洪暠子刑配旌義, &#x236EE;女爲婢絶島。 良漢奏廣興守李泰祥濫杖貢人之奴, 至於致死狀, 命該府嚴査。 良漢因言兩倉虛錄之狀、氷戶歛錢之弊, 竝命拿問郞官。 良漢又奏通津、金浦、陽川、富平等邑流民來住沿江, 自成一村, 見漏帳籍, 或生弊端, 請令京兆搜括入籍, 上曰: "是化外之民也。 旣令括屬京籍, 四邑守令拿處。" 良漢又奏: "西蠶室在漢江邊, 乃是公桑重地。 而居民斫伐枯木, 仍耕其地, 內侍府利其地稅亦不問, 桑田幾至童濯, 殊非設置本意。" 上曰: "蠶室爲后妃而設也。 闕中嘗有蠶板, 今聞如此, 內侍之祛桑徵稅, 甚於聚歛之臣。 特施制書有違之律, 壇直刑配。" 又奏江村豪强人定配, 合歿戶顧恤, 施之。
地名: 通津 (京畿道, 都護府)
年: 1790.0

○辰時, 上具戎服, 乘駕轎出宣化門, 諸閣臣攀轎遮道, 涕泣交諫。 吳載純曰: "殿下今日之擧, 萬萬非常。 臣等不勝焦遑, 雖承罷職, 不敢退出。 伏望卽爲還內。" 鄭民始曰: "日寒如此, 駕次郊館, 大乖節宣之方。 群情豈不悶迫乎?" 上曰: "予方以疏暢爲喜, 卿等何苦爭執?" 仍命擁出諸臣, 諸臣攀援不去。 駕至協陽門, 判中樞府事徐命善、領敦寧洪樂性, 蒼黃進前。 樂性曰: "殿下將安所臨哉?" 命善曰: "承宣幷遞, 侍臣不備, 獨與假承旨一人, 將向何處乎?" 上曰: "卿等旣有言, 承旨、玉堂處分, 當還寢, 使之隨駕。" 命司謁, 扶大臣以出。 仍命大臣削黜, 諸臣削職。 仍促駕, 至端陽門外, 諸臣且奏且攀, 駕不得前。 至把子橋, 召承旨洪義浩, 將書傳敎。 義浩曰: "處分過中, 臣不敢奉承。" 命削職。 出崇禮門, 至紫烟巖前路, 回駕向焰硝橋。 兵判金文淳曰: "將向何處? 願聞所之。" 命麾退。 至阿峴, 訓將徐有大進前, 執鞚仰請回鑾, 命記過。 以先廂之不爲回旋, 罷御將李漢豐職, 命有大代領。 仍詣別營, 御官舍, 嚴加把門。 先是, 裝送三轎, 一載內需官屬中最稱勇漢, 一載衣服駄籠, 一則空轎。 各定悍奴勁僕數十人, 皆令許騎廐馬, 官員一人押領, 又一人借號宣傳官, 佩通符隨之。 俟日暮出城門, 達夜趨到甲津, 津邊無船, 城將遮路。 該官以密旨出示, 先縛城將, 次杖船漢, 衆船爭集整備。 乃渡津, 至沁都城外, 門不開者三日。 示傳旨, 不應, 示通符, 又不應曰: "須有眞箇宣傳官奉標信下來, 可以奉行。" 該官具以狀馳聞, 又遣宣傳官及假宣傳官各一人, 一人押通津倅, 綁縛乘來, 一人乘轎馬入城。 及到城下, 堅閉不應。 該倅具埉從暗門潛出就拿, 宣傳官金鎭鼎見城上軍民之坌聚, 大生惶怯, 只領該倅回程, 假官亦徑還。 上乃別遣宣傳官, 更傳標信, 使之開城門。 有頃, 又遣之, 猶慮率還之遲滯, 三遣宣傳官, 持符信衝突入城中, 掩捕假中軍以下諸將官抗命之輩, 回示重棍。 至是, 該官又馳報城門之不開, 堅守之不解。 上怒甚, 欲先自留守中軍之前已拿致者用軍律, 命竪豹尾旗, 以馬軍先整行伍於沙場。 適會別遣之宣傳官馳還, 告以門開之由, 留守中軍用律始止之。 命拿入假宣傳官之先還者, 棍之三十次。 拿具埉, 問以閉城之罪, 對云: "府例本自如此。" 又以只傳拿命, 不言門開, 極口發明。 命與鎭鼎對質, 鎭鼎語頗屈, 鎭鼎重棍, 埉放。 時, 一騎馳告: "今曉僅得脫出, 載矯疾馳至彭浦, 則慈殿中使, 奉慈旨留待, 直前撲戰, 俾不得前進。 該官喝以奉命, 中使亦云: ‘吾頭明日可呈, 今日則奉慈旨, 雖死不可捨’, 以頭撞人, 以手拒轎, 帶去之掖隷, 亦合力抵死。 中使以慈旨之藉重, 該官不得下手, 姑令空轎遲留, 欲以實轎間路潛來, 中使知此機, 謂該官曰: ‘旣非內行, 則我當面見而傳慈旨。’ 該官等率僕隷, 左右防遮, 領置三轎於店舍各房。 先爲告急。" 先是, 以五十馬軍, 列塘於沿路。 聞此, 各騎塘馬馳送彭浦, 該中使以傳敎招來, 三轎從他路作行, 勿令踰楊津, 直由三浦越津。
地名: 竹山 (京畿道, 都護府)
年: 1420.0

○宣旨: "金敬德、金天不可寬貰, 宜依律施行。" 又命以宦者劉忱, 定爲原平官奴, 梁自山
              竹山官奴。
地名: 竹山 (京畿道, 都護府)
年: 1443.0

○前判中樞院事吳陞妻亡, 以妓錦江兒爲妾, 專幹家事。 時陞年八十, 錦江兒常密與人私, 陞老耄不知。 又與陞奴奸, 陞知之, 燻炙奴足心, 杖殺之。 司憲府推劾啓曰: "錦江兒欺誑大臣, 恣行無忌, 甚爲奸惡, 律當杖八十。 然不可以此懲之, 請依律杖之, 又於咸吉道四鎭, 永屬爲婢。 陞之殺奴, 亦爲殘忍, 請竝罪之。" 上命杖錦江兒, 屬鏡城官婢, 陞以年老不之罪。 憲府又啓: "陞雖年老, 本非奸所捕獲, 而杖殺其奴, 殘忍莫甚, 有乖大臣之意, 請罪之。" 命安置京畿
              竹山縣。
地名: 竹山 (京畿道, 都護府)
年: 1446.0

○初, 有一童男年可十一二歲者, 行乞里閭, 偶至左承旨朴仲林第, 奴僕見之, 驚曰: "是乃主家奴金三所生金山也。 年九歲時失之, 不知去處。" 仍問所寓, 童指竹山縣監宋重孫婢夫千長命家。 金三往爭之, 長命曰: "是吾子千寶也。" 不許。 金三訴于刑曹, 刑曹鞫兩家父母及里人, 以金三子爲是, 案幾成, 參判成念祖疑之。 至是, 刑曹請令三省交鞫, 下義禁府, 同三省辨之。
地名: 竹山 (京畿道, 都護府)
年: 1460.0

○兵曹啓: "諸道諸驛革丞置察訪, 或幷一二三四道爲一道。 然驛路遼遠, 不得以時巡視。 且乘馹往來者, 謂爲一道, 不計遠近, 馳過數日程, 人馬俱困, 其弊不貲。 請以京畿及下三道諸驛量遠邇分道, 以京畿
              重林道所管仁川府
              重林驛ㆍ慶新驛、衿川縣
              盤乳驛、陽川縣
              南山驛、通津縣
              種生驛、富平府
              金輪驛、安山郡
              石谷驛, 同化道所管水原府
              同化驛ㆍ靑好驛ㆍ長足驛、南陽府
              海門驛、陽城縣
              加川驛、安城郡
              康福驛, 良才道所管衿川縣
              良才驛、廣州
              樂生驛、龍仁縣
              駒興驛ㆍ金嶺驛、竹山縣
              佐賛驛ㆍ分行驛、利川府
              阿川驛ㆍ吾川驛、陰竹縣
              留春驛ㆍ無極驛, 摠二十三驛合爲一道, 稱京畿左道, 以京畿左道察訪掌之。 忠淸道
              成歡道所管稷山縣
              成歡驛、天安郡
              新恩驛ㆍ金蹄驛、木川縣
              延春驛、淸州
              長命驛, 日新道所管公州
              日新驛ㆍ廣程驛ㆍ唯鳩驛ㆍ丹平驛ㆍ敬天驛、連山縣
              平川驛, 增若道所管沃川郡
              增若驛ㆍ加禾驛ㆍ土禾驛ㆍ順陽驛ㆍ化仁驛、懷德縣
              田民驛、永同縣
              會同驛、報恩縣
              原巖驛ㆍ含林驛、黃澗縣
              新興驛, 栗峯道所管燕岐縣
              金沙驛, 摠二十二驛合爲一道, 稱成歡道, 以增若道察訪掌之。 利仁道所管十驛、金井道所管十二驛、時興道所管五驛, 稱利仁道, 以本道察訪仍舊掌之。 栗峯道所管淸州
              栗峯驛ㆍ雙樹驛ㆍ猪山驛、鎭川縣
              台郞驛ㆍ長楊驛、文義縣
              德留驛、淸安縣
              時化驛, 連原道所管忠州
              連原驛ㆍ丹月驛、延豐縣
              安富驛ㆍ新豐驛、陰城縣
              用安驛ㆍ坎原驛、槐山郡
              仁山驛, 黃江道所管淸風郡
              黃江驛ㆍ水山驛ㆍ安陰驛、丹陽郡
              長林驛ㆍ令泉驛、永春縣
              吾賜驛、堤川縣
              泉南驛, 摠二十七驛合爲一道, 稱栗峯道, 以京畿、忠淸右道察訪掌之。 全羅道
              獒樹道所管二十五驛內, 南平縣
              廣里、吾林兩驛割屬永保道, 永保道所管二十驛內, 長城縣
              (丹嚴驛)
                  〔丹巖驛〕
                
              、茂長縣
              靑松驛割屬蔘禮道。 慶尙道
              安奇道所管寧海府
              寧陽驛ㆍ柄谷驛、盈德縣
              酒登驛ㆍ南驛, 長守道所管淸河縣
              松羅驛、興海郡
              望昌驛、迎日縣
              大松驛、長鬐縣
              大峯驛、慶州
              朝驛ㆍ六驛, 黃山道所管慶州
              奴谷驛ㆍ仇於驛、蔚山郡
              富平驛ㆍ肝谷驛, 摠十四驛合爲一道, 稱松羅道, 新置察訪掌之。 幽谷道所管十九驛、長守道所管十二驛合爲一道, 稱長守道, 以本道察訪仍舊掌之。 金泉道所管十六驛、沙斤道所管十五驛合爲一道, 稱沙斤道, 以本道察訪仍舊掌之。 召村道所管二十五驛、自如道所管十三驛合爲一道, 稱召村道, 以本道察訪仍舊掌之。 黃山道所管十驛、省峴道所管十五驛合爲一道, 稱黃山道, 以本道察訪仍舊掌之。 昌樂道所管七驛、安奇道所管十二驛, 合爲一道, 稱安奇道, 以本道察訪仍舊掌之。" 從之。
地名: 竹山 (京畿道, 都護府)
年: 1464.0

○傳于義禁府曰: "亂臣朴苞孫竹山官奴同良與其子女竝放遣。"
地名: 竹山 (京畿道, 都護府)
年: 1471.0

○傳旨義禁府, 放竹山官奴婢定屬亂臣朴苞孫朴德祥、朴時中、朴德閏及孫女莫非。
地名: 竹山 (京畿道, 都護府)
年: 1476.0

○捕盜將李陽生自忠州來復命曰: "忠州、陰竹、竹山之境愁里山、驪州
              剛金山等處, 賊徒屯聚甚衆, 臣等勢弱且無甲胄, 鋒不可當, 但捕十人, 分囚忠、驪二州。 臣等在彼聞賊火民家入, 射傷數人, 所過原州、砥平之間, 民不聊生。 臣亦庶幾爲賊所刺, 賴任得昌僅脫, 此賊率皆權聰奴也。" 命召權聰, 傳曰: "卿之奴奸(究)
                〔宄〕
              如此, 何以不禁?" 聰對曰: "固有之, 臣亦嚴禁, 然逃匿不見, 且非臣之奴者, 亦稱臣奴, 若盡捕以鞫, 可辨矣。" 傳曰: "豈不能制其奴? 須盡心密捕, 以除民害。" 尋御宣政殿, 引見李陽生, 敎曰: "年前野人寇理山, 不若此盜之攻殺也, 況以吾民害吾民, 尤可憎也。 搜捕之方, 何以則得宜?" 都承旨玄碩圭啓曰: "李陽生言: ‘忠淸道守令置警守於要路以備盜。 然賊計兇狡, 先自知之, 雖置警守, 何益? 且把守者廢農, 亦可慮也。’ 亟罷警守, 從便追捕, 何如?" 上曰: "卿言甚是。 其令罷去。" 陽生歷陳群盜橫熾之狀, 仍啓曰: "剛金山卽權聰親墓所在, 聰之奴居其側者, 無慮數百, 依山結幕, 不耕不織, 晝獵夜寇, 一聞搜捕, 輒匿山中。 今橫熾之賊, 皆此徒也。" 碩圭曰: "臣意聰亦不得辭其責。 聞聰常以脯與布貨酷徵於奴, 無以應之, 常刦掠以塞其求。 聰佯爲不知而受之, 其與世所謂窩主者, 何以異哉?" 上曰: "縱其奴使爲盜, 聰過矣。 但以戚里之人, 姑容之, 後若如是, 罪實難原。 其以是敎之。"
地名: 竹山 (京畿道, 都護府)
年: 1483.0

○司諫院正言成世明來啓曰: "朴之蕃素狂妄無識, 不解文字, 雖小官, 猶不稱職, 況戶曹乎? 洪利老, 亦不學無術, 貪汚無比。 工曹, 百工所在, 非貪汚之人所宜處也。 請皆改正。" 傳曰: "利老固不可改也, 之蕃所以狂妄者, 何事歟?" 世明啓曰: "(之番)
                  〔之蕃〕
                
              狂妄, 不可以一事指言。 其動作云爲, 皆妄也。 且之蕃曾以竹山官奴爲己奴。 擧此一事, 槪可見其爲人矣。" 傳曰: "之蕃若狂妄, 則豈得至於二品? 予將試可, 其勿復言。"
地名: 竹山 (京畿道, 都護府)
年: 1494.0

○豐川尉
              任光載來啓曰: "臣於中外, 本無良妾, 鎭川居前竹山縣監閔悟妻, 乃韓伯倫之妹也, 以公主爲收養, 前年冬, 臣歸見悟妻, 與臣小奴二口、婢一口, 臣乘醉, 與李師準語及此事曰: ‘其婢美好, 雖與之戲弄, 於吾心不厭。’ 臣言之止此而已, 他無所說。 臣雖爲妾, 豈與師準盡言之哉?" 傳曰: "卿非常人也, 卿妾甚多, 而娶妾之際, 違法之事亦多, 其娶良妾, 事狀明白, 而猶隱諱不實, 何耶? 卿一家奴僕, 竝被逮繫, 卿宜來謝云: ‘吾以家長, 致有此變, 惶恐待罪。’ 而猶不爾, 旣爲非矣, 此皆予不諒所致也。 良妾之事, 大妃所悉, 而明白難掩, 卿旣不畏大妃, 及承予問, 又何不畏, 而不以實對耶? 卿以良妾往乳媪家, 人有見之者, 終難諱之, 卿今若自實, 則受刑者皆當放免, 正當炎暑, 予豈好刑人哉? 誠出於不得已也。 卿意必以爲, 我是駙馬, 安得栲訊, 而固諱也, 必須刑問, 然後愧服耶? 予平日待卿, 無異同産, 及至今日, 卿何負予耶? 卿其直言之。" 光載啓曰: "臣伏聞上敎, 萬死無悔, 然臣之鄙懷, 不可不陳。 臣本寒門小兒, 未免乳臭, 謬蒙天恩, 日近龍光, 幾二十年, 況天眷太過, 常懷結草隕首之情, 時或朝退, 謂公主曰: ‘上恩罔極, 口難盡陳, 或稽首祝手曰: 「吾主上之恩, 何以報之?」’ 公主亦愀然有感, 向日葵誠, 有如蒼蒼, 臣何敢仰罔天聰乎? 娶妾之事, 朋友戲謔之際, 醉中誤犯耳, 違法之事, 雖非臣之所爲, 諸人畏杖而誣服也。 臣病暍有年, 今夏自驪州而還, 長臥不準粥水, 聞家變以來, 尤不能飮一盞水, 欲待罪闕下, 而寸步不能自致, 國家方辨正, 故至今不待罪耳。 但臣未至死地, 而不趨啓辨正, 臣萬死無悔。 良妾之事, 非臣所爲, 如有所爲而後現, 則臣罪不容誅, 此專由臣家兒造作之辭, 亦由臣之不肖, 罪當甘受。 乳媪家往來事, 此亦臣家兒婢貴今誣飾之辭也。 前年祖母死, 哀毁之餘, 不與外事, 今年春, 一往乳媪家而已, 如有見者, 與臣對面, 以正是非, 臣所望也。 恃駙馬不畏栲訊, 此臣夢寐所不料, 安有是理乎? 公主性素不和, 而大伊亦奸暴, 臣年十四五, 男奴、女僕, 皆受侵虐, 訴於臣, 臣覈之則果驗矣。 臣卽啓于大妃, 其時臣則微劣, 而大伊用事, 故反罪臣奴, 其後大伊意謂, 夫婦和合則勢難用事, 與小婢同謀, 謂臣與婢玉今通奸, 告于公主, 斥玉今于羅州, 此專由大伊所爲也。 臣家變故, 至於此極, 事皆由臣, 萬死無悔。" 傳于承旨權景祐曰: "任光載所啓之事, 宜一一書啓, 光載之言, 是乎?" 權景祐啓曰: "光載多發不道之語, 臣豈不知光載之言之非耶?"

○朝啓應入參員等, 會賓廳, 議獄囚。 刑曹所啓, 一, 彦陽囚金介同, 打殺妻莫德, 罪絞待時。" 韓致禮、成俊、雲水君
              孝誠、成俔、柳洵、安琛、尹慜、成世明、李承健、洪瀚、權瑠議: "依啓本施行。" 盧思愼、愼承善、金克儉議: "夫妻雖適體, 然有尊卑之分, 爲人妻而以惡言罵其夫, 不可謂無罪, 論以毆殺無罪妻, 而專科斷決, 恐爲過重。" 孫舜孝議: "莫德, 以惡言加夫, 不得無罪, 然介同, 用大杖毆殺其妻, 律當死, 然莫德罵夫, 以激其怒, 介同過用其怒耳, 初非有心殺之也。" 一, 尙衣院奴千孫, 盜庫內白絲十五兩六錢, 罪律該斬不待時。 弼商、思愼、克儉、安琛、尹慜、世明、洪瀚、權瑠議: "千孫以廳直奴, 提調開庫時, 適見絲繚, 偶盜耳, 非穿踰之比也。 且年幼, 亦可恕也。" 承善、舜孝議: "千孫罪當死, 但年少無知, 贓物亦少。" 致禮、成俊、孝誠、承健議: "千孫所盜之物不多, 然盜出御庫財物, 不可輕論。" 貴達、成俔、柳洵議: "千孫年少, 恐未知盜御府財物之爲死罪, 贓少, 情亦可恕, 然盜御府財物, 律應死。" 一, 新溪囚甲士鄭守同, 毆殺其保安元生, 罪律該斬待時。 弼商等議: "依啓本施行。" 一, 光山囚私奴石敬, 毆殺白丁崔儉丁, 罪律該絞待時。 弼商等議: "依啓本施行。" 一, 竹山囚私奴崔潭背主, 罪律該絞不待時。 弼商等議: "依啓本施行。" 命千孫、金介同特減死, 杖一百、流三千里, 餘皆依律。
地名: 竹山 (京畿道, 都護府)
年: 1547.0

○憲府啓曰: "有逃奴婢推尋者五六人, 到竹山推捉時, 許接人等, 指以爲賊, 結縛告官, 縣監李承常, 期於取服, 無數亂杖, 以至三人, 三四日內連續隕命, 至爲駭愕。 請罷職不敍。 道內有枉殺重事, 而觀察使鄭惟善, 掩置不問, 殊無按察之意, 請推。 晋州居李希瓊父進士李翂妾命今, 殺害嫡妻姜氏獄事, 乃人倫大變。 而事涉疑獄, 今至六年不決。 請發遣京官, 以伸冤枉。 捕盜軍官所任, 與部將無異, 而傳旨內只推部將, 不推軍官, 至爲未便。 請竝推軍官。" 答曰: "皆如啓。 李承常事, 不勝驚愕。 前日守令, 有濫刑者, 予意初欲重治, 推覈無實, 故不加以罪。 今者承常, 撲殺三人, 慘酷甚矣。 若按治依律論斷, 則必至永不敍用, 其事干屍親, 備細推閱後, 當依法治之。 今姑先罷後推。"
地名: 竹山 (京畿道, 都護府)
年: 1550.0

○壬午/傳于政院曰: "今觀京畿、淸洪、黃海道監司狀啓,
                【京畿, 今閏六月初七日, 大雨水漲, 廣州
                  三田渡、楮子島等處, 頹落人家十餘區, 沈水百餘區, 高陽郡(上)
                    〔山〕
                  崩沙汰, 人家漂落頹落處頗多, 私奴莫失家, 則山水衝破, 財産漂失, 馬匹溺死。 竹山縣水邊人家, 漂去無存, 朔寧郡居民高漢湜漂流, 妻及子二名壓死, 趙義江家亦漂失, 夫妻及子竝四口壓傷, 長湍府山底居人家九戶, 於主山頹落時, 竝全家覆沙, 男女九名, 牛馬六匹, 男女三名壓傷。 淸洪道
                  淸風、丹陽、(惟薪)
                      〔維新〕
                    
                  、槐山等郡, 川渠暴(張)
                    〔漲〕
                  , 漂流人家。 黃海道今(潤)
                    〔閏〕
                  六月初七日大雨, 牛峯縣山底居朴順同等三戶, 男女十四人, 盡數漂沒, 李孫家女一口、兒一名、大牛一隻壓死, 朴山等十三家, 漂流於沙汰, 平地家山皆水沈。】
              各道水災, 無處不然。 何自以致, 罔知攸措。 其下書于各道監司, 川反浦落覆沙等處, 及人物漂流、壓死、壓傷等事, 令都事更爲親審, 詳悉馳啓, 另加賑救。"
地名: 竹山 (京畿道, 都護府)
年: 1593.0

○劉摠兵接伴官徐渻啓曰: "臣今朝, 與禮曹正郞黃洛, 邀中軍, 共設茶禮, 仍給昨日所賜禮物, 則中軍書示曰: ‘受之雖無名, 却之爲不恭, 今謹領賜矣。’ 臣私以地圖, 與中軍曰: ‘老爺欲知進兵道路, 以勦倭賊, 大人贊畫之際, 亦要看否, 敢此呈似’ 云, 則中軍受而覽之, 曰: ‘自此幾日可到京城? 亦有幾條小路? 由水路, 則可幾日到京城? 自京城到東萊, 有幾條路乎? 賊所據幾邑, 下寨幾處? 由何路往來? 今若進兵, 由何路? 何路糧草最優? 抑別有奇兵取勝之道乎? 可一一書示。’ 臣書對曰: ‘小的當跟行老爺, 到京城, 沿路當細細圖畫, 一一書呈。 大槪自此至京城, 有開城大路, 步軍則十日方可到。 爲大軍之行, 儲峙糧草, 稍可支供矣。 其餘小路, 皆經倭賊焚掠, 都無糧草。 只有水路, 自延安、白川, 放船乘早潮, 便風以去, 則一日可至畿甸金浦、通津地方, 乘潮半日, 可至京城。 倭賊峙糧留屯, 名喚龍山倉矣, 龍山之距京城, 五里地也。 別有一計, 自金浦, 捨船由旱路, 經富平、水原之境, 到龍仁、竹山兩縣地, 金亮、鍾
              杯、佐殘等倭賊下寨處, 皆不過二三日程, 而留屯之倭, 僅滿千名云。 若齎數日糧, 暗暗步走, 擊破一寨而據之, 則此所謂疾雷不及掩耳, 破之必矣。 此乃賊之東道留營之處也。 彼此消息不通, 歸路斷絶, 則賊必反顧, 而思欲遁還矣。 大兵躡後, 奇兵遮前, 雖有智者, 莫之爲謀也。 賊奴不死則降, 何必求和耶? 此今日第一機關, 而奇之奇者也 自京城, 往東萊之路, 則有左路、右路、水路、中路四大路, 當隨後畫呈矣。 糧草, 則右路稍足矣。 書訖, 中軍覽之, 欲持以示摠兵矣。 未幾來傳摠兵之言曰: ‘經略傳牌住此, 以待後令云。 爾國, 若具倭賊講和退去與否, 釜山船隻有無, 倭賊添生兵與否, 一一書來, 則吾當稟帖于經略, 急欲前進。’ 云云矣。"

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 竹山 (京畿道, 都護府)
年: 1595.0

○司諫李廷馨啓曰: "廣開言路, 下咨臣隣, 在平日猶不可已。 況今撥亂反正之時, 尤當各陳所懷, 群策無遺。 祖宗朝輪對之規, 實是帝王好問之道, 而兵亂以來, 專不擧行, 極爲非矣。 請仍舊貫何如?" 掌令李鐵啓曰: "崇奬死節之臣, 國家急務。 臨亂致命, 固非一二, 如祥雲察訪南廷蕤, 贈以承旨, 而無事迹可據, 不得撰出, 以聳人心, 將至泯泯無傳。 宜令禮官, 急速擧行, 俾萬姓咸知親上死長之義可矣。" 上顧謂柳成龍曰: "天使渡海之日, 固請陪臣, 則若之何其?" 成龍啓曰: "羈縻之計, 出自天朝, 凡有血氣, 孰不憤鬱? 陪臣之送, 決不可許, 而直恐兵部, 督令跟隨, 則甚可慮也。" 上曰: "天朝初不許和則已, 若已許和, 則勢有難免也。 義理, 固不暇論, 而賊若託言曰: ‘天朝, 雖已許和, 朝鮮不克奉行, 故遲延到此, 尙未撤還’ 云, 則豈但兵部之移咨? 天使或以上奏本, 或以請陪臣。 然則我國坐受其辱, 無路以達於天朝矣。" 李廷馨啓曰: "國可亡, 義理不可亡。 在我之道, 當拒之以大義, 何可送以陪臣乎?" 柳成龍啓曰: "賊之情形, 回譎變幻, 前頭衝突之患, 不可謂必無, 而近觀中外人心, 玩愒度日, 臣竊以爲禍未艾也。 今年農事稍稔, 民心狃安, 處處登山歌舞, 是事甚可怪矣。" 成龍啓曰: "我國山城, 多築山腰, 故敵人俯瞰, 覘其虛實, 易於撞破。 倭奴則必擇山頂, 據險守要, 故駱參將見南山賊窟, 甚奇之, 稱善其制。 我國山城, 則如安城
              無限城、竹山
              鷲峰等處, 形勢甚壯, 眞所謂一夫當關之險也。 不可不趁早修築, 以作關防之所矣。 上流之地, 小臣曾已慣歷, 其中忠州爲重。 忠州失守, 則是無京城也。 表裏相應, 猶輔車之勢也。 忠州, 若設大鎭, 置重兵, 則賊安能狺然長驅乎?" 上曰: "備邊司議之。"
地名: 竹山 (京畿道, 都護府)
年: 1604.0

○備邊司啓: "竹山山城, 今將修築。 經紀之責, 所當專委府使, 而其間不無藉用他邑之力, 督發之際, 亦有守令不得自專之事。 此是畿甸防守之地, 元係大將管內之任, 令京畿防禦使李光岳, 竝爲句管, 往來檢飭之意, 下諭宜當。 且本邑, 方有鉅役, 且當大路之傍, 雖合兩邑, 而數小官屬, 不堪奔走。 本縣寺奴婢, 除出七八口, 令該司, 免其身貢限, 畢役間, 屬于山城, 專委使喚亦當, 敢啓。" 傳曰: "允。 我國城子失制, 山城則雖因山勢築之, 然其制度, 略倣倭制, 須存深慮爲之可也。 此意竝諭。 且遣相地官, 與李光岳、 本官守令, 眼同, 相其形勢, 城門可當處及他幸有相地之事, 遣之之也。"
地名: 竹山 (京畿道, 都護府)
年: 1674.0

○京幾監司馳啓: "判府事宋時烈, 今月二十三日, 自陰城到竹山境, 奴名呈狀, 待罪次, 發向前路病重云云。"

○京畿監司馳啓: "判府事宋時烈, 今月二十三日, 自陰城到竹山境, 以奴名呈狀待罪。 次發向前路, 病重仍留竹山云。"
地名: 竹山 (京畿道, 都護府)
年: 1728.0

○上御仁政門, 親鞫。 問睦涵敬, 涵敬供: "前參奉李東馨之姪李昈, 與金重萬謀議, 而臣不知。 尹夢徵謂臣曰: ‘李昈與陽城人謀議。’ 初九日, 臣往見李昈, 則與重萬同宿。 重萬去後, 臣問之則昈曰: ‘汝若往權瑞麟家, 則當免死。’ 臣往瑞麟家, 方椎牛, 聚數百人, 刀劍可怕。 蓋得緣林輩, 崔擎宇以喪人變服, 聚數百人, 而至將帥則李麟佐。 金重萬率八十人來會云, 而無一人來者, 李培率百餘人而來, 犒軍私習。 左將軍李昈、右將軍崔擎宇, 臣爲進勇都尉, 整軍將擊平澤。 臣還家, 尋金重萬, 則不知去處, 三月十三日, 鄭世胤子一華率臣往李昈奴家, 脅迫臣, 不得已隨去。 十五日冒雨入淸州, 分路向安城, 臣謂賊徒曰: ‘聞安城軍士皆走。 若以禁衛軍授我, 我當往破安城。 許之, 故佯率軍上山, 仍爲奔散, 至鎭川爲官軍所捉。 聞海美營將, 十七日率軍應賊而不來, 報狀的實, 嶺南兵十五日上來云, 而亦不來。 鄭世胤主事而敗死, 閔昌道子元楷倡首於忠州, 若捉問元揩則可知。 忠州事, 世胤與安熀往平安道, 欲謀議, 熀, 臣之族, 居龍仁
              直谷。 世胤又於正月, 往湖南, 李昈追往, 泰仁倅暗暗點兵, 羅州富人羅晩績, 多出錢布, 給李昈。 賊軍入淸州時, 皆素服, 張欽、張鎔, 不知去處, 權瑞麟似聞敗死, 瑞龍向竹山陣。 僞木川縣監郭長被擒於都巡撫營, 鄭一華妻娚尹就徵居陽智, 聚軍三百名。 賊魁以爲: ‘嶺南兵數萬, 十五日破安東, 屯聞慶, 通津府使南泰績在本府, 以三百軍, 將相應以待。’ 云。 左將軍李昈麾下, 振勇五都尉, 其二臣及李義衡, 餘不記名。 賊徒又言: ‘泰仁軍, 十五日向公州。’ 云。 兩班, 初則一百二十, 及至淸州、鎭川, 幾二百人, 賊皆言: ‘若往竹山, 則利川府使當率軍相應。’ 云。 瑞麟、麟佐皆言: ‘曾與利川府使相識, 亦吾同類, 必相應, 通津、利川兩府使, 皆以吾輩之不早起爲悶。’ 云。 柳儉、尹台徵居陽智與李昈皆洞內, 是昈之同壻, 臣六寸。 安城郡守李光績, 亦入其中。 柳儉言: ‘南人太半入之, 若各出五六人, 次次流入城中, 藏於各家, 作變則好矣。’ 云。 若問於儉之兄柳㑫在淸寧橋者, 則可知其計。 李培知兵使之面, 故指示臣斬之於大門之內。 時, 鷄鳴, 麟佐給臣環刀軍服。 箇箇謀逆, 是實。" 處斬孥籍如法。 上以涵敬殺兵使, 正法後出付肢體于仇家。
地名: 竹山 (京畿道, 都護府)
年: 1730.0

○二更, 領議政洪致中、藥房提調尹淳請對引見。 致中曰: "近來事變雖多, 未有如此變異事也。 以下敎觀之, 果非偸竊, 驚心何可盡達?" 上曰: "此事甚怪, 卿等何以盡知? 向時闕中, 有騷屑, 以爲怪物出入。 予以此告于東朝曰: ‘此必有自外入送者, 誠非細憂, 今乃斯得幸矣。’ 今日予獨笑曰: ‘向來餘孽, 猶有存者。 以本府鞫事見之, 情狀旣露, 又有此事, 誠難堪矣。’ 昨日適無公事, 至三更不寐, 自外忽有夜驚, 問之, 有盜自內班院跳出, 被捉究問, 則幾盡吐實。 蓋廣州有凶逆餘孽, 使小宦之得罪者, 作內應, 幸而發覺。 以此見之, 則京中無賴輩, 必有同事者。" 淳曰: "渠獨入來耶?" 上曰: "然矣。 門闥、殿閣, 無不遍行, 其黨使竊弓房火藥, 故作此事, 旣使凶女埋凶, 猶爲不足, 又欲衝火, 厥漢輩之心, 去而益甚。" 致中曰: "戊申逆變, 至今心不能定, 今又有闕內行凶之變, 其驚痛, 非比戊申。 決非一二宮婢所爲, 必有在外指揮者, 道昌出後, 果得疑端矣。" 淳曰: "此必踰越宮墻而入矣。" 上曰: "鄭思恭何許人也?" 致中曰: "卽思孝孽弟。 道昌徑斃事, 到今綻露矣, 交奸世貞, 仍與順正交通, 可疑之端, 旣與相符, 思恭亦似有端緖, 意外又有此事。 凶逆何代無之, 而安有如此事乎?" 上曰: "思恭怪漢矣, 向來亦入秋曹矣, 李東赫, 睦政丞之外孫云。所謂睦政丞, 誰也?" 致中曰: "睦政丞, 卽來善, 而東赫, 居在江上, 非睦來善之外孫, 以其外族, 冒稱外孫者也。" 上曰: "其爲人何如?" 致中曰: "爲人虛誕, 家貧故衣食於道昌家, 而代書矣。" 淳曰: "戊申, 臣以監護使下去時, 龍仁、廣州、陽智、竹山、淸州, 則多釀酒, 以待賊軍者云, 而其後出於賊招者, 雖就捕, 不出者尙多矣。" 致中曰: "或聞傳說, 則近來逆黨者, 雖不敢向人道之, 其私語曰: ‘戊申事發覺, 則當死, 而豈是逆耶?’ 臣猶不以爲信, 以今見之, 不悛梟獍之心者多矣。" 上御崇政門, 親鞫罪人崔必雄。 供: "矣身, 與君平及申哨官、殷哨官山城居殷復興ㆍ李六發、京中居世萬ㆍ禾古伊ㆍ周老味ㆍ李武、應松之父名不知者等諸人, 相議于北營後。 在京者, 則世萬爲魁首, 在鄕者則君平爲魁首, 而世萬問矣身曰: ‘汝何爲周流乎?’ 矣身若曰: ‘吾得罪而周流矣。’ 世萬曰: ‘然則得火藥放火, 以釋怨。’ 云云。 世萬以爲: ‘戊申年欲爲賊, 而南泰徵死, 故不得爲之, 與泰徵之奴連結, 欲爲賊。’ 云云。 矣身潛入時, 與世萬、周老味同入。 自武德門墻越入, 而越入時, 互相推挽, 世萬則自門入來。 矣身着白衣, 周老味着天翼, 而矣身則越入後, 潛匿于弓房隅造山凹陷處矣。 北營後謀議時, 世萬等以爲: ‘聽泰徵奴次松之言, 而欲爲此事。’ 使矣身放火時, 渠等亦同入放火爲計。 次松居在南山下云, 洞名則不知。 世萬必知之。 北營相會, 在於今年二月初間, 而會者, 世萬、介助之、周老味、禾古伊及矣身同會, 而坐于貫革場後。 矣身於正月晦間, 見黜於內侍府, 而其後卽與世業等, 相約期會於北營, 李君平、申哨官, 使矣身及周老味, 入去放火, 而渠等則在外觀望云云。 期以四月爲此事, 而昨日入去, 則爲偸火藥之計矣。"
地名: 竹山 (京畿道, 都護府)
年: 1733.0

○行推鞫。 更問黃再徵, 再徵供: "起石、起先、戍伊山、金山及黃溥之甥姪申震淸, 同議鎭紀家事, 而戊申黃溥事後, 臣聞斥賣鎭紀田土, 嫁鎭紀女之說, 招問於鎭紀在京婢二禮則以爲: ‘申震淸來在戍伊山家, 主張鎭紀家事, 婚鎭紀女, 而欲與安城亡命賊高哥成婚, 則鎭紀女逃出, 故震淸躬自跟尋, 終至過婚。’ 云, 臣聞之駭然矣。 辛亥鎭紀子被囚於捕廳, 以不善養獄, 捕廳責二禮, 則二禮來言於臣, 欲賣黃溥造置石物, 以爲養獄之資, 故臣許之。 蓋溥罪死後, 曾祖奉祀移於臣, 故有此問也。 申震淸居文義, 起石之言, 千萬孟浪。" 黃再淑、黃再興面質, 再淑曰: "戊申年汝往戍伊山家, 與鎭紀等諸族聚會之說, 汝豈不來傳於吾乎? 此卽鎭紀子一雄被捕時矣。" 再興曰: "戊申三月十七日, 吾避亂於洪州地, 同月十九日, 一雄被捕消息, 始爲得聞, 鎭紀則元不相見矣。" 再淑曰: "鎭紀借着氈笠來會之說, 汝豈不言乎?" 再興曰: "此言聞於黃鈗, 而仍傳於汝, 吾豈與鎭紀聚會乎?" 問黃再曅, 再曅供: "戊申三月, 鎭紀亡命, 而其母緣坐定配。 此後鎭紀往來之說, 萬萬無據。 稷山戍伊山家, 距陽城臣家爲一十餘里, 如臣窮不支之族, 豈有請會之事, 鎭紀於臣爲八寸親, 渠旣犯逆亡命, 臣豈忍與亡命賊同會乎?" 問黃再暹, 再暹供: "戊申三月, 避亂於大津越邊, 過二旬始還, 鎭紀之來不來, 臣全然不聞矣。" 問黃再興, 再興供: "黃溥死後, 草葬於臣家近處, 鎭紀不奔父喪, 至於亡命, 則臣豈忍與鎭紀同會乎? 二禮以黃哥流來婢, 欲害主家族屬, 故爲此誣陷矣。" 更問黃再徵, 再徵供: "起石納捕廳之臣文跡, 明是僞造。 故恐此事之現露, 誣陷臣身, 而二禮之許賣石物者, 以溥之石物, 用於先山, 實爲可汚, 許賣之意, 成文以給。 至於主張鎭紀家事, 千萬孟浪。" 問起先, 起先供: "今年四月二十一日夜二三更, 鎭紀自忠淸道越大津, 由唐津而來, 戴簑笠, 着周衣, 到臣家, 而鎭紀住於德山
              伽倻山
              白巖寺, 將轉入峽中云。 脫簑笠時見之則似若剃頭狀, 夕飯則得食於臣家, 曉頭還去, 故來路歷入與去時所向, 知不得矣。" 更問黃再徵, 再徵供: "臣意謂, 起石兄弟心必不同矣。 今起先之言又如此, 必是同心謀害臣而然矣。 鎭紀往來之狀, 臣實不知矣。" 問㗡梅, 㗡梅供: "吹螺赤李哥常常往來於臣家, 臣母言: ‘年少女兒, 不得衣食。’ 云則李哥以爲: ‘若爲內人房子, 衣食優足。’ 云, 故臣年十三歲, 與李哥由曜金門入去, 則九月來待於差備門, 引臣入留在於守靜堂
              李尙宮房, 今年四月, 吹螺赤以爲: ‘臣上典方囚捕廳, 不可仍置闕中。’ 卽爲出送矣。" 問後川, 後川卽㗡梅之父也。 後川供: "臣再昨年春, 負柴歸家, 則竹山
              黃生來坐房中, 與臣妻密密相語, 臣欲入房中, 則臣妻以爲: ‘不必入坐。’ 云, 故臣出去, 賣柴復還, 則黃生尙在房中。 臣立於房外, 黃生出來, 而言於臣妻曰: ‘必有好事於汝輩。’ 云而去, 故臣問其由於臣妻, 則臣妻以爲: ‘黃生勸令入送㗡梅於闕中曰: 「必有好事矣。」’ 臣屢問其好事之爲何事, 則臣妻作色言曰: ‘自然知之, 不必迫問。’ 云矣。" 問李永男, 卽吹螺赤也。 永男供: "臣立役闕中, 二禮居在曜金門外, 故常買酒以飮, 而有面分矣。 一日, 二禮言於臣曰: ‘吾之女兒, 君須指路於某處。’ 臣答以: ‘吾不知汝之來歷, 何能指路?’ 二禮自言: ‘無主良民。’ 云矣。 辛亥九月, 內人九月要得使喚女兒, 故臣果爲指導入送, 今年三月, 因査出而出來, 其爲逆婢之實, 臣不能知得矣。" 問㗡梅, 㗡梅供: "戊申後, 臣爲一雄傳食捕廳之時, 永男亦爲時時來到, 故見之, 而臣之爲逆賊之婢, 永男本來知之矣。" 永男與㗡梅面質, 永男見屈。 刑推一次, 供如前。
地名: 竹山 (京畿道, 都護府)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 水原 (京畿道, 都護府)
年: 1395.0

○丁未/上命左右政丞曰: "今各道所報孝子順孫義夫節婦, 各有實跡, 宜加褒賞, 旌表門閭。 其有役者則復之, 貧乏者則周之, 以勵風俗。" 及第卓愼, 全羅道
              光州人也。 父歿, 三年衰絰終制, 奉養其母盡誠敬, 鄕黨稱孝焉。 前署令金四知, 忠淸道
              全義人也。 奉養老母, 朝夕進饌, 必自親嘗, 承順致孝, 久而不怠。 牙州學生孔都知, 年二十七歲喪父, 貧乏失業, 不能自存。 其妻勸移他邑, 都知泣曰: "先墳所在, 何忍去之!" 織屨爲食, 祭享不怠。 林州人林安貴, 喪父母, 守墳八年。 淸州戶長孫禧, 歲戊午, 倭賊突入州中, 母及妻妹, 皆爲所執, 憤不顧生, 直入賊中, 負母登山, 得免於死, 終始孝養, 以盡子職。 寧州官奴勿金, 孝父以誠, 比其歿也, 斬衰三年, 作置神主, 朝夕致祭。 金化前散員李英奇, 祖父母及父母, 老且貧乏, 躬耕孝養, 終始不怠。 喬桐百姓方君正, 養母盡孝, 閭里稱之。 前副正梁希賢, 華人也。 居於江陰, 家甚貧乏, 奉養老母, 雖蔬食菜羹, 必以其鄕之樂侑之, 孝心純至。 其妻承順, 不替婦道。 廣州戶長李勣, 失於軍期, 廣州道兵馬使趙希古欲置勣極刑。 勣子前萬戶好生, 手抱其父, 欲以身代, 希古感其孝誠釋之, 勣得免。 及勣病歿, 好生服喪終制。 水原生員李造, 喪母廬墓三年, 朝夕食粥, 不進鹽醬菜菓, 以致哀敬。 前別將金桂同, 亦水原人也。 性本孝敬, 定省惟勤。 母歿置祠堂, 四時朔望, 奉祀不怠。 右皆孝子順孫也。 咸悅人前散員崔得林妻洪氏, 歲戊午, 爲倭所獲, 賊欲汚之, 罵賊固拒, 中槍而死。 陽城故判事全五福妻盧氏, 歲丁卯, 夫亡。 廬於墳墓之下, 至今九年, 祭享不怠。 春州
              狼川監務趙安平母李氏, 早喪其夫, 寡居守節, 敎子從仕。 喬桐前別將李提妻曺氏, 年十九, 爲倭所獲, 死不汚賊。 皆節婦也。 命皆復其家, 存恤其子。 其中願從仕者, 令給馬上京; 年老家貧者及婦人, 賜米有差。 且令旌表其閭, 仍錄實迹, 通諭中外。